Parcurile au fost pline în prima zi cu soare după multe altele ploioase. Mulți au trecut la ținute de vară
După atâtea zile ploioase, soarele a anunțat în sfârșit primăvara în cea mai mare parte a țării. Însă, bucuria este de scurtă durată pentru că precipitațiile vor reveni.
Chiar și așa, zilele vor fi mai călduroase pentru că am intrat în a doua jumătate a lunii martie. Iar parcurile sunt pline de oameni ieșiți la plimbare.
În loc de geacă și bocanci, mulți au trecut la ținute de vară. În Craiova, de pildă, au fost și la 15 grade, o vreme numai bună pentru o plimbare sau puțin sport.
Femeie: "Este cald, foarte frumos. Prima zi de primăvară și sperăm să nu se mai strice vremea, să fie cald în continuare să scoatem și noi copiii la plimbare, nepoții".
Și în Timișoara a fost o zi un aer de primăvară. Iar natura înflorită i-a scos pe oameni la promenadă.
Localnic: "Simțeam nevoia de împământare, pentru că este soare și aveam nevoie de lucrul acesta, ca să mirosim și să simțim iarba".
Localnic: "Simteam nevoia să mă conectez cu natura și cu parcul acesta superb și să ies pur și simplu, să simt aerul proaspăt de primăvară. Că începe să se simtă în atmosferă și să ascult liniștea".
Parcurile au fost pline și în București.
Bărbat: "Am ieșit la o plimbare prin parc, vremea e minunată, am luat biciclete, facem mișcare".
Fată: "Ne plimbăm prin parc, vrem să mergem în Grădina Japoneză de aici. Am ieșit din casă, e frumos afară".
Chiar dacă acest sfârșit de săptămână se anunță unul cu soare, ploile se vor întoarce în majoritatea țării.
Diana Giurgiu, meteorolog: "Spre jumătatea săptămânii vom vorbi în majoritatea zonelor de o vreme ușor mai rece decât ceea ce ar trebui să avem, însă tendința ar fi ca după acest episod de răcire, undeva spre sfârșitul săptămânii viitoare să înceapă un proces de încălzire. Vom avea și ceva intensificări ale vântului în zilele următoare, dar nu vor fi foarte puternice, prin zona de munte".
Luni, temperaturile maxime vor fi între 5 şi 15 grade, iar cele minime între -5 şi 7 grade.